
PËR MIRATIMIN E RREGULLORES “PËR MBLEDHJET E PËRBASHKËTA DHE BASHKËPUNIMIN NDËRINSTITUCIONAL NDËRMJET KËSHILLIT TË LARTË GJYQËSOR DHE KËSHILLIT TË LARTË TË PROKURORISË”

Bazuar në nenet 149, pika 1, dhe 149/a, pika 1, germa “e”, të Kushtetutës të Republikës së Shqipërisë; në nenet 159, pika 2, germa “e”, 169, pika 3, 170, 189, pika 1, germa “ç”, dhe 190, pika 4, të ligjit nr. 115/2016, “Për organet e qeverisjes së sistemit të drejtësisë”, të ndryshuar, dhe në ligjin nr. 44/2015, “Kodi i Procedurave Administrative i Republikës së Shqipërisë”, Këshilli i Lartë i Prokurorisë

VENDOSI:

1. Miratimin e Rregullores “Për mbledhjet e përbashkëta dhe bashkëpunimin ndërinstitucional ndërmjet Këshillit të Lartë Gjyqësor dhe Këshillit të Lartë të Prokurorisë”, sipas tekstit bashkëlidhur.
2. Ky vendim hyn në fuqi në datën e botimit në Fletoren Zyrtare dhe publikohet në faqen zyrtare të internetit të Këshillit të Lartë të Prokurorisë.
U shpall në Tiranë, sot, më 16.7.2025.

KRYETAR
Mirela Bogdani

RREGULLORE
 MBI ZHVILLIMIN E PROCEDURAVE PËR RIVLERËSIMIN E SUBJEKTEVE NGA KËSHILLI I LARTË I PROKURORISË

DISPOZITA TË PËRGJITHSHME

Neni 1
Qëllimi 

Qëllimi i kësaj rregulloreje është të përcaktojë rregullat, hapat dhe afatet për zhvillimin e procedurave të rivlerësimit kalimtar të prokurorëve nga Këshilli i Lartë i Prokurorisë (në vijim “Këshilli”), duke siguruar një proces transparent, të drejtë dhe brenda afateve ligjore të parashikuara në Kushtetutën e Republikës së Shqipërisë, ligjin nr. 84/2016 dhe aktet ligjore në fuqi.

Neni 2
Parimet e përgjithshme

Parimet kryesore, mbi bazën e të cilave zhvillon veprimtarinë Komisioni i Përkohshëm (në vijim “Komisioni”) dhe Këshilli janë ato të parashikuara në nenin 179/“b”, pika 2, e Kushtetutës, neni C, pika 3, e aneksit, dhe neni 4, pika 5, e ligjit nr. 84/2016.

Neni 3
Objekti

Kjo rregullore përcakton rregulla të detajuara mbi:
1. Organizimin dhe funksionimin e Komisionit të Përkohshëm për procesin e rivlerësimit kalimtar të prokurorëve.
2. Procedurat për përzgjedhjen e anëtarëve dhe kryetarit të Komisionit/relatorit të çështjes, rast pas rasti për secilën çështje.
3. Hapat proceduralë që ndiqen gjatë zhvillimit të procesit të rivlerësimit kalimtar.
4. Detyrat specifike të relatorit të çështjes, i cili është njëkohësisht dhe kryetar i Komisionit, si dhe anëtarëve të Komisionit.
5. Rolin e Operacionit Ndërkombëtar të Monitorimit nëpërmjet vëzhguesve ndërkombëtarë në këtë proces.
6. Veprimet administrative dhe procedurale, duke përfshirë njoftimet dhe trajtimin e dokumentacionit.
7. Afatet kohore për secilin hap të procesit.
8. Kalimin e çështjes në seancë dëgjimore, përpara mbledhjes plenare të Këshillit.
9. Procedurat e shqyrtimit, vendimmarrjes dhe ankimit.
10. Monitorimin dhe raportimin e zbatimit të procedurave.

Neni 4
Përkufizime

Për qëllimet e kësaj rregulloreje, termat e mëposhtëm kanë kuptimin si vijon:
1. “Komision i Përkohshëm” është një komision prej 3 (tre) anëtarësh, të zgjedhur rast pas rasti, me short, nga Këshilli, për çdo çështje rivlerësimi në shqyrtim.
2. “Relatori i çështjes” është anëtari i Komisionit të Përkohshëm i zgjedhur përmes shortit, i cili është përgjegjës për të drejtuar mbledhjet e brendshme të Komisionit, përgatitjen e dosjes, kryerjen e hetimit administrativ, mbledhjen e dokumentacionit dhe përgatitjen e relacionit të çështjes, siç parashikohet në nenin 14, pika 5, të ligjit nr. 84/2016. Relatori i çështjes drejton edhe mbledhjet e Komisionit.
3. “Vëzhguesit ndërkombëtarë” janë personat e caktuar nga Operacioni Ndërkombëtar i Monitorimit dhe të informuar në përputhje me nenin B, të aneksit të Kushtetutës.
4. “Short” është procesi i zgjedhjes së anëtarëve dhe relatorit të caktuar mbi çështjen në mënyrë rastësore, i cili është edhe kryetari i Komisionit të Përkohshëm, të organizuar nga Këshilli.
5. “Subjektet e rivlerësimit” janë të gjithë personat e parashikuar në nenin 179/“b”, pikat 3 dhe 4, të Kushtetutës.
6. “Relacion paraprak” është relacioni i përgatitur nga relatori i çështjes dhe i miratuar nga Komisioni i Përkohshëm, që i paraqitet Këshillit për miratim në mbledhje plenare.

Neni 5
Komisioni i Përkohshëm

1. Për zhvillimin e procesit administrativ (hetimit) do të ngrihet për secilën çështje një Komision i Përkohshëm për rivlerësimin kalimtar, i cili përbëhet nga 3 (tre) anëtarë, 2 (dy) anëtarë prokurorë dhe 1 (një) anëtar joprokuror, të zgjedhur në mënyrë rastësore, me short, nga anëtarët e Këshillit. 
2. Relatori i çështjes zgjidhet me short nga mbledhja plenare dhe është njëkohësisht kryetari i Komisionit të Përkohshëm.
3. Procedurat e shortit dokumentohen me procesverbal, ku përfshihen emrat e anëtarëve të përzgjedhur dhe rendi i caktimit të tyre. 
4. Raportimi në Këshill për punën e realizuar nga Komisioni i Përkohshëm, realizohet nga Komisioni Disiplinor, sipas shkronjës “b”, të pikës 3, të nenit 160, të ligjit nr. 115/2016, “Për organet e qeverisjes së sistemit të drejtësisë”, i ndryshuar.

Neni 6
Konflikti i interesit 

1. Anëtari i Këshillit, i pranishëm në mbledhjen e Këshillit ose të Komisionit të Përkohshëm, i cili është në dijeni të një konflikti interesi ose të një pengese ligjore, për veten ose për një anëtar tjetër, lidhur me një çështje të rendit të ditës, është i detyruar për sa vijon: 
1) të deklarojë natyrën e interesit ose pengesës; 
2) të mos përfshihet në emrat që do të përzgjidhen, me short, si anëtarë të Komisionit të Përkohshëm;
3) të mos marrë pjesë në diskutimin e çështjes përkatëse; 
4) të mos marrë pjesë në votimin e çështjes përkatëse. 
2. Çdo anëtar i Këshillit, i cili është në dijeni të një konflikti interesi ose të një pengese ligjore për veten ose për një anëtar tjetër, menjëherë pas marrjes dijeni për zhvillimin e mbledhjes, me qëllim hedhjen e shortit për përzgjedhjen e Komisionit të Përkohshëm, deklaron konfliktin e interesit ose pengesën ligjore, sipas nenit 31 të Kodit të Procedurave Administrative, neneve 171 deri 173 të ligjit nr. 115/2016, “Për organet e qeverisjes së sistemit të drejtësisë”, të ndryshuar, si dhe ligjit nr. 9367, “Për parandalimin e konfliktit të interesave në ushtrimin e funksioneve publike”, të ndryshuar. 
3. Në rastet e konfliktit të interesit, sipas nenit 174, të ligjit nr. 115/2016, “Për organet e qeverisjes së sistemit të drejtësisë”, apo të ligjit nr. 9367, “Për parandalimin e konfliktit të interesave në ushtrimin e funksioneve publike”, të ndryshuar, anëtari kërkon heqjen dorë nga pjesëmarrja në mbledhje plenare ose mbledhje komisioni. Vendimi për pranimin e dorëheqjes së anëtarit, merret nga kryetari i Këshillit. Vëzhguesit ndërkombëtar duhet t’i jepet mundësia të shprehë mendimin e tij, përpara se të merret vendimi.
4. Anëtari, për të cilin pretendohet konflikti i interesit ose pengesa ligjore, deklaron qëndrimin e tij në lidhje me këtë pretendim. Nëse anëtari vlerëson se pretendimi qëndron, sipas rastit, ai nuk merr pjesë në diskutimin apo votimin e çështjes përkatëse ose kërkon heqjen dorë. Kur kërkesa për heqje dorë bëhet në mbledhje plenare ose në mbledhje të Komisionit të Përkohshëm, diskutimi ose votimi i çështjes (në fjalë) mund të shtyhet për në mbledhjen e radhës. 
5. Subjekti i rivlerësimit ose përfaqësuesi ligjor i tij, brenda 3 (tre) ditëve nga marrja e njoftimit, mund të kërkojë përjashtimin e anëtarit të Këshillit nga pjesëmarrja në shqyrtimin e procedurës administrative, kur ekziston një nga shkaqet e parashikuara nga ligji. 
6. Vendimi për përjashtimin e një anëtari, nga shqyrtimi i një çështjeje në Komisionin e Përkohshëm dhe në Këshill, merret nga Këshilli, sipas rregullave të parashikuara në seksionin 3, të ligjit nr. 115/2016, “Për organet e qeverisjes së sistemit të drejtësisë”, të ndryshuar. Kur kërkohet përjashtimi i kryetarit të Këshillit, mbledhja plenare kryesohet nga zëvendëskryetari i Këshillit. Vëzhguesi ndërkombëtar ka të drejtë të marrë pjesë në diskutimin e kësaj çështjeje.
 
Neni 7
Kuorumi dhe mbledhja e Komisionit të Përkohshëm

1. Mbledhjet e Komisionit të Përkohshëm drejtohen nga relatori i çështjes dhe janë të vlefshme vetëm kur në të marrin pjesë gjithë anëtarët e komisionit, si edhe vëzhguesi ndërkombëtar. 
2. Komisioni i Përkohshëm mblidhet në ditën dhe orën e caktuar nga relatori i çështjes. 
3. Relatori i çështjes cakton rendin e ditës për mbledhjen, pas konsultimit me anëtarët e tjerë të Komisionit të Përkohshëm dhe vëzhguesin ndërkombëtar. Para mbledhjes, çdo anëtar i Komisionit të Përkohshëm ose vëzhguesi ndërkombëtar, nëpërmjet relatorit të çështjes, mund të kërkojë shtimin e çështjeve të tjera në rendin e ditës. Ato përfshihen nëse votojnë “pro” kërkesës, jo më pak se 2 (dy) anëtarë. 
4. Komisioni i Përkohshëm dhe vëzhguesi ndërkombëtar, nëpërmjet relatorit të çështjes, ka të drejtë të kërkojë çdo dokumentacion, i cili konsiderohet i nevojshëm për veprimtarinë e tij, sipas ligjit.
5. Anëtari i Komisionit të Përkohshëm dhe vëzhguesi ndërkombëtar ka të drejtë të dëgjohet për mendimin e tij, në lidhje me çështjen që diskutohet. Vendimet në Komision merren me shumicë votash, të të gjithë anëtarëve.
6. Rregullat e zhvillimit të mbledhjes së Komisionit të Përkohshëm janë të njëjta me ato të zhvillimit të mbledhjes plenare të Këshillit, për aq sa ato janë të zbatueshme. Rregullat për pjesëmarrjen dhe vendimmarrjen në distancë në Këshill, zbatohen për aq sa është e mundur, edhe për Komisionin e Përkohshëm.

Neni 8
Detyrat dhe përgjegjësitë e relatorit të çështjes dhe anëtarëve të Komisionit 
të Përkohshëm

1. Relatori i çështjes është përgjegjës për:
a) funksionimin e duhur të Komisionit të Përkohshëm; 
b) mbikëqyrjen e punës dhe administrimin e Komisionit të Përkohshëm;
c) përgatitjen e dosjes, e cila do të diskutohet nga Komisioni i Përkohshëm;
ç) ndërmarrjen e të gjitha procedurave për sigurimin e provave që konsiderohen të nevojshme për vendimmarrjen e trupit gjykues;
d) ndërmarrjen e të gjithë hapave të nevojshëm për hartimin e dokumentacionit deri në përfundimin e çështjes;
dh) kërkimin e informacionit shtesë, në përputhje me përcaktimet e ligjit nr. 84/2016;
 e) mbajtjen e kontakteve me vëzhguesin ndërkombëtar gjatë hetimit, sipas nevojës;
 ë) propozimin për marrjen e një vendimi dhe përgatitjen e relacionit të tij;
 f) caktimin e rendit të ditës, orës dhe datës së mbledhjes, si dhe kryesimin e mbledhjeve të Komisionit të Përkohshëm; 
g) përgatitjen e mbledhjes dhe shpërndarjen e të gjitha materialeve të mbledhjes, në kohën e duhur, për anëtarët e Komisionit të Përkohshëm.
2. Detyrat dhe përgjegjësitë e anëtarëve të Komisionit të Përkohshëm janë:
a) të marrin pjesë, të respektojnë dhe të zbatojnë procedurat për mbledhjet e Komisionit të Përkohshëm;
b) të realizojnë brenda afateve kohore detyrat e caktuara nga Komisioni i Përkohshëm;
c) të informojnë sa më herët të jetë e mundur relatorin e çështjes, kur nuk mund të marrin pjesë në mbledhjen e Komisionit të Përkohshëm;
ç) të ruajnë konfidencialitetin dhe të mbrojnë informacionin sensitiv që lidhet me mbledhjet me dyer të mbyllura të Komisionit të Përkohshëm;
d) të shmangin favorizimin, anshmërinë ose diskriminimin mbi çfarëdo baze, kur shqyrtojnë çështje, marrin vendime ose votojnë për çështje që i paraqiten Komisionit të Përkohshëm;
dh) të përdorin ekskluzivisht adresën e postës zyrtare të Këshillit, për të gjitha komunikimet e brendshme dhe të jashtme, që lidhen me punën dhe aktivitetet e Komisionit të Përkohshëm dhe të Këshillit.

Neni 9
Të drejtat e subjektit të rivlerësimit

1. Të drejtën për t’u njoftuar mbi kalimin e barrës së provës, sipas pikës 5, të nenit Ç, pikës 5, të nenit D, pikës 4, të nenit DH dhe pikës 5, të nenit E, të aneksit të Kushtetutës, nëse provat kanë nivelin e provueshmërisë, sipas neneve 45 dhe 52, të ligjit nr. 84/2016.

2. Të drejtën për t’u njohur me dokumentet e dosjes së kësaj procedure, si dhe të marrë një kopje të tyre. Dosja i vihet në dispozicion subjektit, sipas neneve 45–47, të Kodit të Procedurave Administrative, duke respektuar të drejtat e palëve, sipas neneve 35–40, të Kodit të Procedurave Administrative.
3. Të drejtën për të kërkuar thirrjen e dëshmitarëve, apo marrjen e çdo prove mbështetëse. Kjo kërkesë duhet të përmbajë të gjitha informacionet e nevojshme për identifikimin dhe kontaktimin e dëshmitarit, si dhe të dhëna mbi thelbin e informacionit të pritshëm.
4. Afatin brenda të cilit duhet të bëjë kërkesën, me shkrim, për njohjen me dosjen dhe të paraqesë prova/shpjegime, me shkrim, apo të bëjë kërkesa në përputhje me pikat “d” dhe “e”, të kësaj pike. Ky afat nuk mund të jetë më pak se 5 (pesë) ditë dhe jo më shumë se 7 (shtatë) ditë nga data e njoftimit të subjektit për t’u njohur me dosjen.

 Neni 10
Mungesa e anëtarit të Komisionit të Përkohshëm

1. Në rast se një nga anëtarët e Komisionit të Përkohshëm deklaron heqjen dorë nga përbërja në Komision, përjashtohet për shkak të konfliktit të interesit apo ndonjë pengese tjetër ligjore ose mungon në detyrë për arsye të tjera të pamundësisë objektive, ai zëvendësohet nga një anëtar tjetër i Këshillit, i cili përzgjidhet, me short, gjatë mbledhjes plenare.
2. Në çdo rast, një anëtar prokuror i Komisionit të Përkohshëm do të zëvendësohet, nga shorti, mes anëtarëve prokurorë dhe një anëtar joprokuror do të zëvendësohet nga shorti mes anëtarëve joprokurorë.

Neni 11
Njësia Mbështetëse e Komisionit të Përkohshëm

1. Komisioni i Përkohshëm asistohet në punën e tij nga Njësia e Këshilltarëve të Komisioneve të Përhershme, që ushtron veprimtari këshilluese dhe ndihmëse në procesin vendimmarrës. 
2. Njësia përbëhet nga të paktën 1 (një) këshilltar ligjor dhe 1 (një) këshilltar ekonomik.
3. Kjo njësi krijohet me këshilltarë ligjorë dhe ekonomikë, që ushtrojnë aktualisht detyrën në Këshill ose këshilltarë të rekrutuar nga jashtë institucionit, për këtë qëllim. 

Neni 12
Detyrat e këshilltarit 

1. Këshilltari ligjor ka këto detyra: 
 a) studimi i dosjes dhe përgatitja e relacionit për çështjen;
 b) kryerja e detyrave të tjera, të caktuara nga relatori i çështjes. 
2. Këshilltari ekonomik ka këto detyra: 
a) studimi i dosjes nga pikëpamja financiare/ekonomike dhe përgatitja e relacionit të çështjes, veçanërisht për vlerësimin e pasurisë së subjektit të rivlerësimit; 
b) kryerja e detyrave të tjera, të caktuara nga relatori i çështjes.
Këshilltari ligjor ose ekonomik përgjegjës, në çdo kohë, kur merr dijeni për ekzistencën e një konflikti interesi ose pengese ligjore në lidhje me një çështje, është i detyruar të deklarojë natyrën e konfliktit të interesit ose pengesës dhe të heqë dorë nga kryerja e detyrave apo e veprimtarive të Komisionit të Përkohshëm gjatë shqyrtimit të çështjeve. Kërkesa për dorëheqje i drejtohet kryetarit të Këshillit, i cili kur vendos pranimin, cakton dhe këshilltarin ligjor përgjegjës zëvendësues nga Njësia e Këshilltarëve të Komisioneve të Përhershme ose nga struktura përkatëse, pranë Këshillit.



Neni 13
Personeli administrativ i Këshillit

1. Me fillimin e procedurave sipas kësaj rregulloreje, kryetari i Këshillit, me kërkesë të relatorit të çështjes, cakton personelin administrativ përgjegjës për kryerjen e detyrave të përcaktuara në pikën 2 të këtij neni. Në mungesë të kërkesës së relatorit të çështjes për caktimin e personelit administrativ ndihmës, të gjitha detyrat e përcaktuara në pikën 2 të këtij neni, përmbushen nga njësia mbështetëse e Komisionit të Përkohshëm.
2. Personeli administrativ, i cili ushtron veprimtari ndihmëse, sipas pikës 1 të këtij neni, përmbush pa u kufizuar në to, detyrat vijuese:
a) regjistrimin e të dhënave në regjistrin e posaçëm, në lidhje me çështjet e paraqitura për shqyrtim në Këshill; 
b) përcjelljen e çështjes te Komisioni Disiplinor, për të vijuar sa më shpejt të jetë e mundur me procedurat për hedhjen e shortit; 
c) dorëzimin e dosjes së çështjes te relatori i çështjes dhe bashkëpunimin me Këshilltarin Ligjor përgjegjës për mbarëvajtjen e të gjithë procedurës; 
ç) mbajtjen e procesverbalit të mbledhjeve të Komisionit të Përkohshëm; 
d) mbajtjen e të gjitha komunikimeve të vazhdueshme të njoftimeve dhe të akteve shkresore, me subjektet ankuese/kërkuese ose me përfaqësuesit e tyre, gjatë shqyrtimit të çështjes, mbi bazën e udhëzimeve të relatorit të çështjes;
dh) redaktimin e akteve të Komisionit të Përkohshëm;
e) numërtimin e vendimit, pas përfundimit të plotë të shqyrtimit të çështjes dhe dhënies së vendimit;
f) marrjen në dorëzim të dosjes nga relatori i çështjes, në përfundim të procedurës, dhe depozitimin e saj për arkivim;
g) vënien në dispozicion të strukturave të Këshillit dhe Komisionit të Përkohshëm të çdo lloj informacioni, dokumentacioni dhe statistike, për qëllime të procedurës.
3. Personeli administrativ i caktuar sipas pikës 1 të këtij neni, në çdo kohë, kur merr dijeni për ekzistencën e një konflikti interesi ose pengese ligjore, në lidhje me një çështje, është i detyruar të deklarojë natyrën e konfliktit të interesit ose pengesës dhe të heqë dorë nga pjesëmarrja në veprimtarinë e Komisionit të Përkohshëm gjatë shqyrtimit të kësaj çështjeje. Kërkesa për dorëheqje i drejtohet Sekretarit të Përgjithshëm, i cili, kur vendos pranimin, cakton dhe personelin administrativ zëvendësues nga anëtarët e personelit të Këshillit. 

Neni 14
Fillimi i procedurës

1. Procedura fillon me:
- Administrimin në Këshill të rezultateve të testimit nga Shkolla e Magjistraturës, për subjektet për të cilat Komisioni i Pavarur i Kualifikimit ka vendosur pezullim nga detyra për një periudhë 1-vjeçare (njëvjeçare) dhe detyrimin për të ndjekur programin e trajnimit, sipas kurrikulave të miratuara nga Shkolla e Magjistraturës;
- Administrimin e vendimit të Komisionit të Pavarur të Apelimit, nëpërmjet të cilit është vendosur rishikimi i vendimit të Komisionit të Pavarur të Kualifikimit.
2. Brenda 7 (shtatë) ditëve nga fillimi i procedurës, hidhet shorti për ngritjen e Komisionit të Përkohshëm dhe relatorit të çështjes. 





Neni 15
Veprimtaria administrative 

1. Brenda 10 (dhjetë) ditëve nga njoftimi (njohja) e subjektit të rivlerësimit me përbërjen e Komisionit të Përkohshëm, të drejtën e deklarimit të konfliktit të interesit, si edhe dërgimin e pyetësorit tip, sipas përcaktimeve të kësaj rregulloreje, Komisioni i Përkohshëm zhvillon mbledhjen e parë, në të cilën ndërmerren këta hapa:
a) mund të paraqiten kërkesa për përjashtim për anëtarët e Komisionit të Përkohshëm dhe Këshillit, nëse ka të tilla;
b) vendoset për fillimin e hetimit kryesisht, si dhe vlerësimit të fakteve dhe rrethanave të nevojshme për procedurën e rivlerësimit.
2. Relatori i çështjes, pasi studion dosjen, ndërmerr të gjithë hapat për të siguruar provat e nevojshme për procesin e vendimmarrjes së Këshillit, sipas neneve 45–54, të ligjit nr. 84/2016. Këshilltari juridik dhe këshilltari ekonomik i çështjes japin opinion dhe përgatisin relacionet e tyre, në lidhje me hapat proceduralë të ndërmarrë dhe rezultatet e hetimit.
3. Vëzhguesit ndërkombëtar i garantohet ushtrimi i të drejtave të tij në bazë të nenit B, të aneksit të Kushtetutës, dhe neneve 49 dhe 50 të ligjit nr. 84/2016, në të gjitha fazat e procesit.
4. Relatori i çështjes, vendos në dijeni vëzhguesin ndërkombëtar për hapat proceduralë të ndjekur dhe rezultatet e hetimit. Vëzhguesi ndërkombëtar ka të drejtë të njihet, në mënyrë të plotë, me çdo dokument përbërës të dosjes dhe me të gjitha komunikimet ndërmjet palëve në proces.
5. Në përfundim të hetimit kryesisht dhe vlerësimit të fakteve e rrethanave të nevojshme për procedurën e rivlerësimit, relatori i çështjes, i ndihmuar nga këshilltari ligjor dhe këshilltari ekonomik, përgatit relacionin paraprak të hetimit, ua përcjell anëtarëve të Komisionit të Përkohshëm dhe njofton vëzhguesin ndërkombëtar, me qëllim thirrjen e mbledhjes së Komisionit të Përkohshëm, e cila mbahet në prani të vëzhguesit ndërkombëtar. Në këtë mbledhje, Komisioni i Përkohshëm, pasi dëgjon relatorin e çështjes, shqyrton gjetjet dhe/ose mendimin me shkrim të vëzhguesit ndërkombëtar dhe jep opinionin për vazhdimin e hetimit kryesisht ose mbylljen e tij.
6. Në rast të vazhdimit të hetimit kryesisht, relatorit i çështjes merr masa për kryerjen e procedurës së nevojshme.
7. Kur dosja është gati dhe ka përfunduar afati për dorëzimin e provave dhe shpjegimeve (me shkrim) nga subjekti, relatori i çështjes përgatit relacionin përfundimtar dhe ia vë në dispozicion Komisionit të Përkohshëm, anëtarëve të Këshillit dhe vëzhguesit ndërkombëtar.
8. Kur Komisioni i Përkohshëm vlerëson se janë ndërmarrë të gjithë hapat e nevojshëm hetimorë për përfundimin e hetimit administrativ, nëpërmjet relatorit të çështjes, njofton kryetarin e Këshillit, me qëllim thirrjen e mbledhjes plenare të Këshillit.
9. Komisioni i përkohshëm njofton subjektin e rivlerësimit mbi rezultatet e hetimit, sipas pikës 7, si edhe mbi të drejtat e tij.
10. Kryetari i Këshillit cakton mbledhjen plenare, jo më vonë se 2 (dy) javë nga njoftimi për përfundimin e hetimit.
11. Në mbledhjen plenare, Këshilli, në prani të vëzhguesit ndërkombëtar, merr vendim dhe njofton subjektin e rivlerësimit, për sa më poshtë vijon:
a) Përfundimin e procedurave të hetimit kryesisht.
b) Caktimin e datës së zhvillimit të seancës dëgjimore dhe njoftimin e subjektit, për datën, orën dhe vendin e zhvillimit të saj. Afati për zhvillimin e seancës dëgjimore nuk mund të jetë më shumë se 15 (pesëmbëdhjetë) ditë nga data e njoftimit të subjektit për t’u dëgjuar në seancë. Subjekti i rivlerësimit duhet të dorëzoj mbrojtjen, me shkrim, të paktën 1 (një) ditë përpara seancës dëgjimore.
c) Brenda 5 (pesë) ditëve nga paraqitja e kërkesës së subjektit për thirrjen e një dëshmitari apo marrjen e një prove, Këshilli, në prani të vëzhguesit ndërkombëtar, vendos, me arsyetim, për pranimin apo refuzimin e kërkesës. Në rast se kjo kërkesë pranohet, relatori i çështjes ka detyrimin të marrë deklarimin/provën mbështetëse, ta vlerësojë atë dhe ta përfshijë në relacionin përfundimtar.
12. Në rast se dosjes së një subjekti të rivlerësimit, i cili e ka ushtruar të drejtën për t’u njohur me dosjen, i shtohen prova apo fakte të reja, që ndikojnë në vendimmarrje, për të cilat subjekti nuk ka marrë dijeni, ky subjekt do të njoftohet përsëri për t’u njohur me to, sipas procedurës më sipër.
13. Këshilli, në mbledhjen e thirrur nga relatori i çështjes, në prani të vëzhguesit ndërkombëtar, mund të vendosë për kthimin e çështjes te Komisioni i Përkohshëm për hetime të mëtejshme ose për kalimin e çështjes në seancë dëgjimore. 
14. Vendimmarrja e Këshillit i njoftohet subjektit të rivlerësimit i arsyetuar me shkrim.

Neni 16
Seanca dëgjimore 

1. Seanca dëgjimore është publike dhe zhvillohet sipas përcaktimeve në nenin 20, të ligjit nr. 49/2012, “Për organizimin dhe funksionimin e gjykatave administrative dhe gjykimin e mosmarrëveshjeve administrative”, të ndryshuar. Në seancë dëgjimore do të mundësohet përkthim në anglisht për vëzhguesit ndërkombëtarë.
2. Seanca dëgjimore drejtohet nga kryetari i Këshillit, i cili pasi identifikon subjektin e rivlerësimit dhe/ose përfaqësuesin e tij, ia jep fjalën relatorit të çështjes. Relatori i çështjes bën një përmbledhje të shkurtër të dosjes, si dhe të hapave proceduralë hetimorë të ndërmarrë. Pas relatorit të çështjes i jepet fjala subjektit të rivlerësimit/përfaqësuesit të tij, për të dhënë shpjegime mbi themelin e çështjes; i bën të njohur subjektit të rivlerësimit që përmbajtja e parashtrimeve me shkrim nuk përsëritet gjatë seancës dëgjimore, sipas nenit 142, pika 4, e ligjit “Për statusin”.
3. Në rast se subjekti pranon t’iu përgjigjet pyetjeve në bazë të pikës 3, të nenit 55, të ligjit nr. 84/2016, anëtarët e Këshillit dhe/ose vëzhguesi ndërkombëtar mund t’i drejtojnë pyetje në lidhje me çdo çështje objekt rivlerësimi. Në përfundim të seancës, subjekti i rivlerësimit mund të bëjë një deklaratë përmbyllëse, koha e së cilës përcaktohet nga kryetari i Këshillit.

Neni 17
Vendimi i Këshillit 

1. Diskutimet për marrjen e vendimit ndaj subjektit të rivlerësimit zhvillohen nga Këshilli, me dyer të mbyllura, në praninë e vëzhguesit ndërkombëtar. 
2. Vendimi i Këshillit merret me votim të hapur dhe me shumicë të thjeshtë të anëtarëve të Këshillit dhe shpallet, si rregull, në fund të seancës dëgjimore nga kryetari i Këshillit.
3. Arsyetimi përgatitet nga relatori i çështjes brenda 30 (tridhjetë) ditësh, nga data e shpalljes së vendimit, sipas arsyetimit të shumicës së anëtarëve që kanë votuar në favor të tij. 
4. Nëse pas votimit të vendimit, relatori i çështjes është në pakicë, kryetari i Këshillit cakton një anëtar tjetër nga shumica, për të arsyetuar vendimin përfundimtar. 
5. Nëse gjatë vendimmarrjes ka qëndrime të ndryshme nga ai i shumicës, anëtari i Këshillit i mbetur në pakicë arsyeton, me shkrim, mendimin e tij. 
6. Procesverbali i bisedimeve të çështjes mbahet nga personeli i regjistrit të Këshillit. 
7. Vëzhguesi ndërkombëtar ka të drejtë të përgatisë një mendim ndryshe/paralel, që i bashkohet vendimit.
8. Vendimi me shkrim u njoftohet subjektit të rivlerësimit, drejtuesit të Prokurorisë së Posaçme dhe vëzhguesit ndërkombëtar.
9. Vendimi publikohet në faqen zyrtare të institucionit: www.klgj.al ose www.klp.al, i shoqëruar me arsyetimin përkatës, pasi të redaktohet për sigurimin e anonimatit të subjekteve, përveç kur në ligj parashikohet ndryshe, duke respektuar kërkesat e ligjit nr. 9887/2008, “Për mbrojtjen e të dhënave personale”.



Neni 18
Mënyrat e njoftimit të akteve

Njoftimi për çdo komunikim gjatë procedurave të përcaktuara në këtë rregullore, bëhet në përputhje me format dhe kërkesat e parashikuara në nenin 46 të ligjit nr. 84/2016.

Neni 19
Arkivimi i praktikës dokumentare 

Praktika dokumentare arkivohet në Zyrën e Protokoll-Arkivit së Këshillit, në përputhje me legjislacionin në fuqi mbi arkivat. 

Neni 20
Publiciteti i seancës dëgjimore

1. Mbledhjet e Komisionit dhe të Komisionit të Përkohshëm, përveç seancës dëgjimore, e cila është publike, zhvillohen të mbyllura.
2. Këshilli, kryesisht ose me kërkesë të palëve, mund të vendosë zhvillimin e seancës dëgjimore me dyer të mbyllura, në rastet: 
a) kur publiciteti i seancës dëgjimore mund të dëmtojë moralin e shoqërisë ose mund të bëjë publike të dhëna sekrete në interes të sigurisë kombëtare, nëse kjo kërkohet nga autoritetet kompetente; 
b) kur është e nevojshme të mbrohet e drejta e jetës private, të mbrohen të dhënat personale të magjistratit ose një personi tjetër; 
c) në rastet kur nga publiku evidentohen sjellje që cenojnë zhvillimin normal të seancës dëgjimore. 
3. Kur Këshilli zhvillon mbledhje me dyer të mbyllura, publiku dhe media largohen nga salla e mbledhjeve. Në çdo rast, votimi është i hapur.

Neni 21
Solemniteti i seancës

1. Gjatë zhvillimit të seancës dëgjimore respektohen rregullat e solemnitetit, të cilat janë: 
a) respektimi i orarit të caktuar për zhvillimin e seancës nga pjesëmarrësit; 
b) respektimi i rendit dhe i qetësisë gjatë zhvillimit të seancës; 
c) respektimin nga palët të kërkesave për të parashtruar në bazë të fakteve të pretenduara shpjegimet e nevojshme e të dobishme për shqyrtimin e çështjes; 
ç) respektimin e anëtarëve të Këshillit dhe të të gjithë pjesëmarrësve të tjerë në gjykim; 
d) mbajtjen e veshjes serioze dhe të përshtatshme nga avokatët dhe pjesëmarrësit e tjerë në sallë. 
2. Në rast se palët në seancë nuk respektojnë rregullat e solemnitetit, kryetari i Këshillit i këshillon dhe iu tërheq vëmendjen për zhvillimin e duhur të seancës. Nëse rregullat e solemnitetit nuk zbatohen, edhe pas ndërhyrjes së kryetarit të Këshillit, ky i fundit ndërpret seancën dhe urdhëron largimin e pjesëmarrësve që kanë cenuar solemnitetin. 
3. Prania e shtypit të shkruar dhe elektronik në sallë, gjatë seancës dëgjimore publike është e lejuar për sa kohë nuk pengon zhvillimin normal të seancës. Regjistrimi audio, video dhe fotografimi nga mediat e pranishme, gjatë seancës, si rregull, nuk lejohet. Regjistrimi audio, video dhe fotografimi realizohen sipas rregullave të hollësishme të marrëdhënieve me median, të miratuara me Rregulloren për Komunikimin e Këshillit të Lartë të Prokurorisë me Median, miratuar me vendimin nr. 268, datë 11.10.2022.
4. Në rastin kur magjistrati ose përfaqësuesi i tij, dëshmitari ose eksperti cenojnë mbarëvajtjen e procesit, ose kryejnë ndonjë veprim, që në mënyrë të dukshme ka për qëllim të vonojë procedurën, Këshilli paralajmëron magjistratin dhe e udhëzon mbi pasojat e kësaj sjelljeje.
5. Për sigurimin e solemnitetit dhe garantimin e zhvillimit normal të seancës, kryetari i Këshillit ndihmohet nga personeli administrativ.

Neni 22
Masat për shmangien e vonesave 

Në rastet kur ndonjëra nga palët nuk paraqitet në seancë dëgjimore, ndonëse është njoftuar dhe nuk ka pasur shkaqe të ligjshme për t’u paraqitur, Këshilli deklaron mungesën dhe seanca zhvillohet pa praninë e palës. 

DISPOZITAT E FUNDIT

Neni 23
Akte të tjera të zbatueshme

Për çështjet që nuk janë të rregulluara në këtë rregullore gjejnë zbatim, për aq sa është e mundur, rregulloret e tjera të brendshme të miratuara nga Këshilli.

Neni 24
Gjuhët zyrtare të procesit 

 Gjuhët zyrtare të procesit janë gjuhët shqipe dhe angleze.

Neni 25
Hyrja në fuqi

Kjo rregullore hyn në fuqi në datën e botimit në Fletoren Zyrtare dhe publikohet në faqen zyrtare të internetit të Këshillit të Lartë të Prokurorisë.

